'The third wave'ના લેખક એલ્વીન ટોફલરે જણાવેલ ઔદ્યોગિક ક્રાંતિનું બીજું મોજું વિશ્વમાં ચીલ ઝડપે વિસ્તરી રહ્યું છે. કમ્પ્યૂટરની શોધ એ આ યુગની એક અજાયબી સમી શોધ છે. કમ્પ્યૂટરનો દરેક ક્ષેત્રમાં કલ્યાણકારી ઉપયોગ ઘણો છે પણ આજે તેનો વિનાશ અને વિલાસ તરફ દુરુપયોગ પણ તેવી જ ઝડપે વધી રહ્યો છે. સર્જન કરતાં વિસર્જન તરફ ગતિ વધી રહી છે. હવે તો War at the speed of light - કમ્પ્યૂટર સંચાલિત વૈજ્ઞાનિક સાધનો દ્વારા પ્રકાશની ગતિએ યુદ્ધ આવી રહ્યું છે ! બંદૂકે ઇન્દિરા ગાંધીનું ખૂન કર્યું પણ ફાંસી તો બંદૂક ફોડનારને જ મળી. વૈજ્ઞાનિક સાધનો તો ન્યૂટ્રલ જડ છે. તેનો ઉપયોગ કરનાર માનવી વ્યવસ્થિત હોવો જોઈએ. આજે કમ્પ્યૂટરાઈઝ્‌ડ વિનાશી સાધનો દ્વારા માણસે જ માણસની કિંમત કોડી જેટલી પણ રહેવા દીધી નથી. ભરબપોરે ફાનસ લઈને શોધવા જઈએ તોય માણસાઈવાળો માણસ જડવો મુશ્કેલ પડે છે.